Il-Gvern qiegħed jieħu l-problema tal-obeżità bis-serjetà. Tant hu hekk illi qiegħed isib tifħir minn għaqdiet u aġenziji Ewropej talli l-Gvern Malti poġġa l-obeżità fit-tfal bħala waħda mill-prijoritajiet ewlenin tal-Presidenza Maltija tal-Kunsill tas-Saħħa Ewropew. Dan intqal fi stqarrija maħruġa mill-Ministeru għas-Saħħa. Intqal ukoll li l-Gvern ħadem ħafna biex jindirizza din il-problema, speċjalment l-obeżità fit-tfal. Fost l-inizjattivi biex tkun indirizzata dil-problema kienet imfassla l- Whole School Approach to a Healthy Lifestyle , li fost l-oħrajn waslet biex issir ħidma fil- canteens tal-iskejjel, biex joffru ikel nutrittiv lill-istudenti. Kienu mwaqqfa wkoll il- lifestyle clinics , kliniċi fil-kura primarja li jagħtu pariri għall-ħajja aktar b'saħħitha. L-Oppożizzjoni min-naħa l-oħra qabdet kantaliena li għal kull proposta jew inizjattiva tal-Gvern jew tkun negattiva jew tgħid li saret bis-saħħa tagħha. Issa waslet fil-punt redikolu illi spiċċat tikkritika dak li tgħid li għamlet hi stess. Illum il-kelliema għas-Saħħa tal-Oppożizzjoni Claudette Buttigieg ħarget tiftaħar li kienet l-Oppożizzjoni li għamlet liġi dwar l-obeżià. Fl-istess stqarrija, iżda Buttiġieg kienet negattiva u kritikat li r-rata tal-obeżità ma naqsitx. L-Oppożizzjoni spiċċat tikkritika lilha nnifisha.